இமாத்ரி நிலையம்

இமாத்ரி நிலையம் (Himadri (research station) இந்தியாவின் முதல் நிரந்தர ஆர்க்டிக் ஆராய்ச்சி நிலையமாகும். இந்த ஆராய்ச்சி நிலையம் நோர்வே நாட்டின் சுவால்பார்டு தீவுக் கூட்டத்தில் உள்ள சுபிட்சுபெர்கன் தீவில் அமைந்துள்ளது. பன்னாட்டு ஆர்க்டிக் ஆராய்ச்சி தளத்தில் நை-ஆலேசுண்டில் அமைந்துள்ளது. இந்த நிலையமானது 2008 ஆம் ஆண்டு சூலை மாதம் முதல் தேதியன்று  புவி அறிவியல் துறை அமைச்சரால் திறந்து வைக்கப்பட்டது. முன்னதாக 2008 ஆம் ஆண்டு சூன் மாதத்தில் இந்தியாவின் இரண்டாவது பயணத்தின் போது அமைக்கப்பட்டது.  வட துருவத்திலிருந்து 1200 கி.மீ. (750 மைல்) தொலைவில் இமாத்ரி நிலையம் அமைந்துள்ளது.

 ஆராய்ச்சி இலக்குகள் 
பனிப்பாறைகளால் உருவாக்கப்பட்ட, செங்குத்தான மலைகளுக்கு இடையில் இருக்கும் நீண்ட, குறுகிய, ஆழமான கடல் நீர்ப்பகுதியின் இயக்கவியலை நீண்ட காலத்திற்கு கண்காணிப்பதும் வளிமண்டல ஆராய்ச்சியும் இமாத்ரி நிலையத்தின் செயல்பாடுகளில் அடங்கும். காற்றில் பரவியிருக்கும் மிக நுண்ணிய திடத் துகள்கள் அல்லது திரவத் துளிகளின் கதிர்வீச்சு, விண்வெளி வானிலை, உணவு வலை இயக்கவியல், நுண்ணுயிர் சமுகங்கள், பனிப்பாறைகள், படிவியல் மற்றும் கார்பன் மறுசுழற்சி குறித்த ஆராய்ச்சி ஆகியவை  இந்திய ஆராய்ச்சியின் முதன்மை இலக்குகளாகும்.  ஆர்க்டிக்கின் நிர்வாகம் மற்றும் கொள்கை பற்றிய ஆராய்ச்சிக்கு ஆராய்ச்சி தளம் நேரத்தை ஒதுக்கியுள்ளது. இந்திய மரபியல் பனிப்பாறையியல் புவியில் வளிமண்டலத்தில் மாசுாபாடு மற்றும் விண்வெளி வானிலை அகிய துறைகளில்  ஆராய்ச்சி மற்றும் ஆய்வுக்கு முன்னுரிமை வழங்கியுள்ளது.

2012–2013 ஆம் ஆண்டில், மொத்தம் 25 அறிவியலாளர்கள் இந்த தளத்தைப் பார்வையிட்டனர். பத்து தனித்துவமான திட்டங்களின் கீழ் ஆய்வுகளை மேற்கொள்ள 185 நாட்கள் இங்கு தங்கியிருந்தனர்.

 நலன்சார் யுத்திகள் 
உலகின் எண்ணெய் மற்றும் இயற்கை எரிவாயுவில் 22% ஆர்க்டிக் பகுதிக்கு அடியில் இருக்கலாம் என்று அமெரிக்க புவியியல் ஆய்வு மையம் மதிப்பிட்டுள்ளது. எண்ணெய் மற்றும் இயற்கை எரிவாயுக் கழகம் எண்ணெய் ஆய்வுக்காக உருசியாவுடன் கூட்டு முயற்சியில் ஈடுபட ஆர்வமாக இருக்கிறது. மேலும் ஒரு திட்டத்தில் பங்கு கோரி உரோசுநெஃப்ட்டு நிறுவனத்திடம் கோரிக்கை விடுத்துள்ளதாகவும் கூறப்படுகிறது. கூடுதலாக, இந்திய, பசிபிக் அல்லது அட்லாண்டிக் பெருங்கடல் வழித்தடங்களுடன் ஒப்பிடும்போது, ​​ஆர்க்டிக் கடல் வழித்தடங்களைப் பயன்படுத்துவது பயண நேரத்தை 40% குறைக்கும். 2013 ஆம் ஆண்டு மே மாதம் 15 ஆம் தேதியன்று இந்தியா ஆர்க்டிக் கவுன்சிலில் நிரந்தரப் பார்வையாளராக ஆக்கப்பட்டது.

பிரிட்டன், செருமனி, பிரான்சு, இத்தாலி, சீனா, சப்பான், தென் கொரியா, நெதர்லாந்து, சுவீடன் மற்றும் நார்வே ஆகிய நாடுகளுக்குப் பிறகு, நை-ஆலெசுண்டில் ஒரு நிரந்தர ஆராய்ச்சி நிலையத்தை அமைத்த 11 ஆவது நாடு இந்தியா ஆகும்.

 விளக்கம் 
இமாத்ரி நிலையம் புதுப்பிக்கப்பட்ட இரண்டு மாடிக் கட்டிடத்தில் நான்கு படுக்கையறைகளுடன் அமைக்கப்பட்டுள்ளது. அந்தக் கட்டிடம் 220 சதுர மீட்டர் (2,400 சதுர அடி) பரப்பளவைக் கொண்டதுடன், கணினி அறை, சேமிப்பு அறை, வரவேற்பறை மற்றும் இணையம் உள்ளிட்ட பிற வசதிகளையும் கொண்டுள்ளது.  சாதாரண சூழ்நிலைகளில் இது எட்டு விஞ்ஞானிகளுக்கு இடமளிக்கும் திறன் கொண்டது.   துருவக் கரடிகளிடமிருந்து தங்களைப் பாதுகாத்துக் கொள்வதற்காக, அந்த நிலையத்தின் பணியாளர்களுக்குத் துப்பாக்கி சுடும் பயிற்சி அளிக்கப்படுகிறது.

  ஆர்க்டிக்  இந்தார்க்கில் புதிய ஆராய்ச்சி நிலையம் 
2014 ஆம் ஆண்டு ஆகத்து மாதத்தில் இந்திய ஆர்க்டிக் பெருங்கடல் ஆய்வகம் நிறுவப்பட்டது. தேசிய துருவ மற்றும் கடல் ஆராய்ச்சி மையம் மற்றும் தேசிய கடல் தொழில்நுட்ப நிறுவனம் ஆகியவற்றின் விஞ்ஞானிகளால் வடிவமைக்கப்பட்டு உருவாக்கப்பட்ட இந்த ஆய்வகம், ஆர்க்டிக் பகுதியின் பெருங்கடலில் உள்ள சுவால்பார்டு தீவுக்கூட்டத்தின் ஒரு பகுதியாக இருக்கும் சுபிட்சுபெர்கனின் மேற்கு கடற்கரையில் உள்ள ஒரு நுழைவாயிலில் நார்வேக்கும் வடதுருவத்திற்கும் ஏறக்குறைய நடுவில் நிலைநிறுத்தப்பட்டுள்ளது. இதற்கு இந்திய ஆர்க்டிக் பெருங்கடல் ஆய்வகம்  என்று பெயரிடப்பட்டுள்ளது.

 மேற்கோள்கள் 

வெளி இணைப்புகள் 
Indian Minister to Svalbard

பகுப்பு:இந்திய ஆய்வுக் கழகங்கள்